**Zmluva o dielo**

**uzatvorená podľa § 536 a nasl. Obchodného zákonníka v znení neskorších predpisov a zmluva o poskytovaní iných doplnkových služieb podľa § 269 ods. 2 Obchodného zákonníka v znení neskorších predpisov**

**Zmluvné strany**

**WEBData s.r.o.**

Sídlo: Nezabudova 824/14, 083 01 Sabinov

IČO: 44749805

Zapísaný: v obchodnom registri Okresného súdu Prešov, oddiel sro, vložka číslo

Bankové spojenie: TATRA BANKA Prešov

Číslo účtu: 2923852315/1100

Zapísaný: v obchodnom registri Okresného súdu Prešov, oddiel sro, vložka číslo

Zastúpený: Ing. Vladimír Štofaník, konateľ

(ďalej len „zhotoviteľ“)

**a**

**Obec Jakubova Voľa**

Sídlo: Jakubova Voľa 67

IČO: 00327174

DIČ: 2020711506

Bankové spojenie: VÚB a .s.

Číslo účtu: SK69 0200 0000 0000 2302 7572

Zastúpená: Ing. Magdalénou Sasarákovou, starostkou obce

(ďalej len „objednávateľ“ a spolu so „zhotoviteľom“ ďalej spolu aj ako „zmluvné strany“)

uzatvárajú túto zmluvu za nasledovných zmluvných podmienok:

***Článok I.*  
Predmet zmluvy**

1. Predmetom zmluvy je:

- inštalácia systému správy obsahu web stránky na doméne „jakubovavola.sk“, ktorá je vo výlučnom vlastníctve objednávateľa,

- otestovanie bezproblémovej funkcionality web stránky na doméne „jakubovavola.sk“ na web serveroch,

- zavedenie novoupravenej web stránky na doméne „jakubovavola.sk“ do prevádzky,

- zaškolenie administrátora, ktorý bude spravovať, publikovať informácie na tejto webovej stránky.

Modernizovanou web stránkou na doméne „jakubovavola.sk“ - web stránka na doméne „jakubovavola.sk“ so zapracovaním redakčného systému CMS.

Pôvodnou internetovou stránkou sa rozumie web stránka na doméne „jakubovavola.sk“ v podobe bez aplikácie redakčného systému CMS.

1. Zhotoviteľ sa zaväzuje v súlade s požiadavkami objednávateľa pre objednávateľa zhotoviť riadne a včas dielo: Modernizácia internetovej stránky obce Jakubova Voľa podľa špecifikácie, ktorá tvorí Prílohu č. 1 tejto zmluvy (ďalej len „dielo“). Príloha č. 1 tejto zmluvy je neoddeliteľnou súčasťou tejto zmluvy.
2. Zhotoviteľ sa zaväzuje zhotoviť dielo na vlastnom nosiči dát – serveri a po jeho dokončení ho previesť na nosič dát – server, ktorý určí objednávateľ.
3. Objednávateľ sa zaväzuje zabezpečiť požadovanú konfiguráciu a náležitú súčinnosť správcu servera pri inštalácii diela.

***Článok II.***

**Povinnosti zhotoviteľa**

1. Zhotoviteľ sa zaväzuje zhotoviť dielo uvedené v článku I. a prílohe č. 1 tejto zmluvy riadne a včas, v profesionálnej kvalite, s odbornou starostlivosťou a podľa pokynov objednávateľa. Zhotoviteľ je povinný vykonať dielo v kvalite zodpovedajúcej účelu objednávky, príslušným právnym predpisom, záväzným normám a štandardom informačných systémov verejnej správy.
2. Zhotoviteľ je povinný vytvoriť základný grafický dizajn na základe podkladov, ktoré mu dodal objednávateľ a predložiť ho vopred na schválenie resp. zmenu a doplnenie objednávateľovi.
3. Zhotovené dielo bez vád v dohodnutej lehote podľa článku V. bod. 1, t. j. do 15.04.2015 odovzdať objednávateľovi.
4. Zhotoviteľ sa zaväzuje po riadnom odovzdaní diela podľa požiadaviek objednávateľa vykonávať zásahy za účelom aktualizácie a inej úpravy údajov (ďalej len „doplnkové služby).
5. Zhotoviteľ sa zaväzuje priebežne konzultovať jednotlivé fázy vykonávaného diela so zodpovedným zástupcom objednávateľa – Ing. Magdalénou Sasarákovou
6. Zhotoviteľ sa zaväzuje, že neposkytne informácie, ktoré sa dozvie v súvislosti so zhotovením diela tretím osobám a zároveň sa zaväzuje zabezpečiť, že vyššie uvedené informácie nebudú tretím osobám poskytnuté.
7. Zhotoviteľ je povinný vopred upozorniť objednávateľa na možnú nezhodu softvéru, alebo iných komponentov dodaných mu objednávateľom so softvérom, alebo komponentmi, ktoré použije zhotoviteľ a ktoré sú potrebné na úpravu stránky. Zhotoviteľ je povinný urobiť tak vždy, ak by použitie takých komponentov, alebo softvér narušil funkčnosť stránky, alebo úroveň či kvalitu jej vybavenia.
8. Zhotoviteľ je povinný poskytnúť objednávateľovi súčinnosť, informovať ho o vzniknutých komplikáciách a riziku, že dielo nebude dokončené v dohodnutej lehote podľa bodu 3 tohto článku. Ak tieto povinnosti zhotoviteľ nesplní, má objednávateľ právo odstúpiť od zmluvy a vzniká mu právo na zmluvnú pokutu vo výške 10 eur za každý deň, až do dňa, keď zhotoviteľ uskutoční nápravu.

***Článok III.***

**Povinnosti objednávateľa**

1. Objednávateľ sa zaväzuje prezrieť a prevziať dielo, ktoré je predmetom tejto zmluvy ak bude zhotovené bez vád, riadne a včas a v súlade s článkom I. a prílohou č. 1 tejto zmluvy
2. Objednávateľ je povinný zaplatiť za dielo odmenu dohodnutú podľa článku IV. zmluvy.
3. Objednávateľ sa zaväzuje poskytnúť všetky podklady potrebné k zhotoveniu diela podľa článku I. zmluvy. Objednávateľ sa zaväzuje poskytnúť zhotoviteľovi pri tvorbe diela náležitú súčinnosť. Objednávateľ je povinný dodať podkladové materiály (obrazový materiál, texty, popisky alebo obrázky) v zodpovedajúcej kvalite a v čo najkratšom možnom čase.
4. Objednávateľ je povinný platiť faktúry v dohodnutom termíne. Objednávateľ je povinný reagovať na výzvy k spolupráci zhotoviteľa podľa možnosti bezodkladne.
5. Objednávateľ je povinný bezodkladne informovať zhotoviteľa o skutočnosti, že dielo má vady.

***Článok IV.***

**Odmena za dielo a platobné podmienky**

1. Zmluvné strany sa dohodli na celkovej odmene za komplexne zhotovené dielo bez vád definované v článku I. tejto zmluvy vo výške 455 € (slovom štyristopäťdesiatpäť eur) s DPH. Zhotoviteľ prehlasuje, že v uvedenej odmene za dielo sú zahrnuté všetky náklady súvisiace s vytvorením diela, ktoré dielo má v čase prevzatia diela ako aj v záručnej dobe, ktorá je 2 roky. Objednávateľ je oprávnený žiadať bezplatnú opravu zistených vád do 7 dní, odo dňa, keď ich písomne oznámil zhotoviteľovi (poštou, emailom). Dohodnutá odmena bude zhotoviteľovi uhradená bankovým prevodom na číslo účtu zhotoviteľa uvedené v záhlaví zmluvy v plnej výške na základe faktúry po prevzatí diela. Splatnosť faktúry je 15 dní odo dňa jej doručenia objednávateľovi. Odmena za zhotovenie diela uvedená v tomto článku je konečná a nemenná. Meniť len na základe vzájomnej písomnej dohody zmluvných strán.
2. Konečnú cenu je možné meniť podľa konkrétnej objednávky doplnkových modulov a prác vykonaných na základe vzájomnej písomnej dohody zmluvných alebo písomne potvrdenej objednávky.
3. Na základe požiadaviek objednávateľa uskutoční zhotoviteľ ďalšie administratívne zásahy a to najmä za účelom aktualizácie. Cena za takýto administratívny zásah nad rámec prílohy č. 1 tejto zmluvy je určená dohodou zmluvných strán na 13,- EUR s DPH (slovom trinásť eur) za každú aj začatú hodinu.

***Článok V.***

**Termín zhotovenia diela, splnenie predmetu zmluvy a miesto plnenia**

1. Zmluvné strany sa dohodli, že zhotoviteľ je povinný dodať zhotovené dielo podľa tejto zmluvy najneskôr do 15.04.2015.
2. Dojednaný termín plnenia sa predlžuje o dni, v ktorých nebude možné pokračovať vo vykonávaní prác na diele z dôvodov zapríčinených živelnými pohromami, alebo inými nepredvídateľnými udalosťami nezapríčinenými zhotoviteľom, na ktoré nemá zhotoviteľ vplyv. Tomuto režimu podlieha tiež nemožnosť riadneho postupu prác zhotoviteľa pre prekážky ležiace na strane objednávateľa.
3. Objednávateľ je povinný najneskôr do 7 pracovných dní odo dňa odovzdania diela na testovanie:

a) prevziať dielo,

b) vrátiť dielo na dopracovanie v prípade nedostatkov, prípadne nesúladu diela požiadavkami objednávateľa.

V prípade, že zhotoviteľ nedodá dielo bez vád do 15.04.2015, alebo ho dodá s vadami má objednávateľ právo na zmluvnú pokutu vo výške 10 eur za každý deň omeškania.

***Článok VI.*Platobné podmienky**

1. Podkladom pre úhradu ceny diela bude faktúra vystavená zhotoviteľom. Zhotoviteľ vystaví faktúru za dielo do 15 kalendárnych dní po odovzdaní diela a jeho prevzatí objednávateľom. V prípade vykonania administratívnych zásahov – doplnkových služieb podľa požiadaviek objednávateľa je zhotoviteľ povinný vystaviť objednávateľovi faktúru najneskôr v lehote 15 kalendárnych dní po konci kalendárneho mesiaca, v ktorom boli príslušné práce vykonané.
2. Splatnosť faktúry je 14 kalendárnych dní odo dňa jej vystavenia. V prípade omeškania s úhradou faktúry si zhotoviteľ môže uplatniť u objednávateľa úrok z omeškania vo výške 0,03% z dlžnej sumy za každý deň omeškania.
3. Zhotoviteľ je povinný vopred upozorniť objednávateľa na možnú nezhodu softvéru, alebo iných komponentov dodaných mu objednávateľom so softvérom, alebo komponentmi, ktoré použije zhotoviteľ a ktoré sú potrebné na vyhotovenie, dokončenie, alebo úpravu stránky. Zhotoviteľ je povinný urobiť tak vždy, ak by použitie takých komponentov, alebo softvér narušil funkčnosť stránky, alebo úroveň či kvalitu jej vybavenia.

***Článok VII.*Zodpovednosť za škodu**

1. Vlastníkom inštalovaného systému správy obsahu je Zhotoviteľ, ktorý znáša nebezpečenstvo škody na nich. Zhotoviteľ nie je zodpovedný za obsah stránok, ani za pravdivosť a aktuálnosť informácií na nich zobrazených, túto zodpovednosť nesie Objednávateľ.
2. Zhotoviteľ nie je zodpovedný za textový obsah stránok, ani za pravdivosť a aktuálnosť informácií na nich zobrazených, túto zodpovednosť nesie objednávateľ. Zhotoviteľ zodpovedá za škody vzniknuté a spôsobené stratou alebo poškodením uložených dát.
3. Po prevzatí diela objednávateľom na základe preberacieho protokolu patrí objednávateľovi právo na dôkladné diela najmä jeho funkčnosti, kvality a úrovne zobrazenia aktuálnosti zobrazených informácií a ich usporiadania a to počas skúšobnej lehoty, ktorá je stanovená na 7 dní. Zhotoviteľ sa zaväzuje nedostatky a chyby nájdené počas skúšobnej lehoty bezplatne na vlastné náklady a v čo možno najskoršom čase opraviť. Výnimku tvoria iba chyby spôsobené programami, prezentáciami, alebo zvukovými, alebo zvukovoobrazovými záznamami dodanými objednávateľom, chyby a nedostatky ktorých odstránenie by predstavovalo porušenie autorských práv, alebo iných práv duševného vlastníctva.

***Článok VIII.*Autorské práva**

1. Zhotoviteľ je majiteľom redakčného systému CMS, ktorý sa touto zmluvou zaväzuje použiť na modernizáciu webovej stránky obce Jakubova Voľa. Zodpovednosť za dodržanie autorských práv pri implementácii redakčného systému CMS nesie zhotoviteľ.
2. Zodpovednosť za dodržiavanie autorských práv a práv vyplývajúcich z duševného vlastníctva materiálov (textov, obrázkov, počítačových programov, animácií, prezentácií a iných zdrojov) dodaných na webovú stránku objednávateľom nesie objednávateľ.
3. Objednávateľ zaplatením celej odmeny za dielo nadobudne právo používať dielo – modernizovanú internetovú stránku obce Jakubova Voľa na ktorej je aplikovaný redakčný systém CMS.
4. Zhotoviteľ sa zaväzuje, že neudelí súhlas na použitie diela alebo jeho časti tretím osobám bez písomného súhlasu objednávateľa.

***Článok IX.***

**Zmluvná pokuta**

V prípade omeškania zhotoviteľa s odovzdaním predmetu zmluvy, je objednávateľ oprávnený od zhotoviteľa požadovať zmluvnú pokutu vo výške 10 EUR (slovom desať eur) za každý deň omeškania.

***Článok X.*  
Odstúpenie od zmluvy**

1. Zhotoviteľ je oprávnený odstúpiť od tejto zmluvy ak:
   1. objednávateľ aj napriek predchádzajúcej písomnej výzve porušuje ustanovenia tejto zmluvy,
   2. ak vopred upozornil objednávateľa na možnú nezhodu softvéru, alebo iných komponentov dodaných mu objednávateľom so softvérom, alebo komponentmi potrebnými na modernizáciu stránky ak by taká nezhoda mohla spôsobiť narušenie podstatných úžitkových vlastností stránky jej funkčnosť, kvalitu a úroveň zobrazenia, alebo funkčnosť iných aplikácií použitých pri tvorbe stránky a objednávateľ na použití takého softvéru, alebo komponentov naďalej trvá.
2. Objednávateľ je oprávnený odstúpiť od zmluvy, ak:
   1. zhotoviteľ riadne neodovzdal dielo bez vád v lehote podľa ustanovenia článku V. tejto zmluvy, t.j. do 15.04.2015,
   2. zhotoviteľ napriek predchádzajúcej písomnej výzve porušuje ustanovenia tejto zmluvy.
3. Odstúpenie od tejto zmluvy sa vykoná v písomnej forme a zašle sa na adresu druhej zmluvnej strany.

***Článok XI.*Záverečné ustanovenia**

1. Zmeny a dodatky tejto zmluvy musia byť uskutočnené v písomnej forme a so súhlasom oboch zmluvných strán.
2. Práva a povinnosti zmluvných strán touto zmluvou výslovne neupravené sa riadia Obchodným zákonníkom a ostatnými právnymi predpismi platnými na území Slovenskej republiky.
3. Zmluvné strany sa zaväzujú urovnať všetky spory vzniknuté v súvislosti s touto zmluvou predovšetkým dohodou, iba v prípade neúspechu takéhoto spôsobu riešenia súdnou cestou.
4. Ak by niektoré ustanovenie tejto zmluvy bolo alebo sa stalo neplatným, nebudú tým dotknuté ostatné ustanovenia tejto zmluvy. Zmluvné strany sú povinné bezodkladne neplatné ustanovenie nahradiť novým, zodpovedajúcim hospodárskemu účelu tejto zmluvy, ktorý zmluvné strany sledovali v čase jej podpisu.
5. Táto zmluva nadobúda platnosť dňom jej podpisu oboma zmluvnými stranami. Táto zmluva nadobúda účinnosť v súlade s § 5a) zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií)) v znení neskorších predpisov a § 47a zákona č. 40/1964 Zb. Občiansky zákonník v znení neskorších predpisov deň po dni jej zverejnenia na webovej stránke obce Jakubova Voľa – www.jakubovavola.sk
6. Táto Zmluva je vyhotovená v dvoch písomných vyhotoveniach, pričom každá zo zmluvných strán dostane jedno vyhotovenie.
7. Zmluvné strany prehlasujú, že si zmluvu prečítali, jej obsahu porozumeli , uzatvárajú ju slobodne, vážne, určito a zrozumiteľne, nie v tiesni ani za nápadne nevýhodných podmienok a na znak vôle byť ňou viazaný ju vlastnoručne podpisujú.

V Sabinove dňa 20.03.2015 V Jakubovej Voli dňa 30.03.2015

............................................. .............................................

Zhotoviteľ: Objednávateľ:

WEBData s.r.o. Obec Jakubova Voľa

Ing. Vladimír Štofaník Ing. Magdaléna Sasaráková

konateľ starostka obce

Príloha č. 1 Špecifikácia diela – Modernizácia webovej stránky obce Jakubova Voľa

Vytvorenie CMS jakubovavola.sk, ktorý bude obsahovať

1) Administráciu s možnosťou úprav:

a. kategorického spravodajstva

b. fotogalérií

c. krátkych oznamov, podujatí, pozvánok, vyhlásení ...

d. dokumentov povinného zverejňovania

e. záznamov verejného obstarávania

f. dokumentov samosprávy ako VZN, zápisníc, materiálov, uznesení ...

g. statického obsahu

h. hlavného menu

2) Zrozumiteľnú štruktúru/obsluhu web stránky a administračnej časti

3) Výroba originálneho grafického dizajnu v základnej verzii vo väzbe na identitu mesta

4) Prepojenie so sociálnymi sieťami (FB, Google+, Pinterest, …)

5) Technickú správnosť kódu a indexovateľnosť vyhľadávacími robotmi

6) Korektné zobrazenie na mobilných zariadeniach (mobil, tablet)

7) RSS službu a mapu webu

8) Dodržiavanie štandardov podľa zákona č. 275/2006 Z.z. o informačných systémoch verejnej správy v znení neskorších predpisov

9) Vyhľadávanie

Cena za základný softvérový balík CMS: 455 € (slovom štyristopäťdesiatpäťeur) s DPH.

V cene odmeny za dielo je zahrnutá 1 x osobná konzultácia na mieste.

Administratívne zásahy a rozšírenie služieb mimo ponuky (doplnkové služby) budú účtované po vzájomnej dohode zmluvných strán.

Príloha č.2 Cenová ponuka zhotoviteľa z 20.02.2015